Izakhamizi Ezathathelwa Amasimi Kazilimanga Lonyaka
UNkosikazi Rabecca Songo uthi wathathelwa lamadlela ngakho-ke kuzakuba nzima ukuthi aphandele imuli yakhe lonyaka.
BULAWAYO — Izakhamizi zeKezi ezedlula amatshumi amabili ezathathelwa amasimu zadilizelwa lemizi nguhulumdende esebenzelana lenkampani yamafutha eyeTrek Oil, zibhekane lendlala lonyaka ngoba zingayenelisanga ukulima. Lezi zakhamizi zisola inkokheli zomdabu zisithi kayizange izihluphe ukuzobona ubunzima ezibhekane labo. Izulu liyana phose nsukuzonke eZimbabwe jikelele kodwa imuli lezi zizidla izibindi ukuba zizaphila njani nanko imizi lamasimu kuthethwe nguhulumende zingalimanga njalo lezifuyo sezintula leganga. UNkosikazi Sibongile Ncube, esinye salezi zakhamizi, uthi ulokudana okukhulu akazi ukuba abantwana useyababhadalela ngani esikolo ngoba ubesithi engalima athengise izilimo ezinye aphilise imuli yakhe. Esinye njalo isakhamuzi esathathelwa amasimu lomuzi, uMnunzana Member Ndlovu, ukhala ngokuthi uma besola ngokubehleleyo bayabotshwa njalo inkokheli zomdabu ziyababalekela. Lokhu kugcizelelwe nguNkosikazi Rabecca Songo othi wathathelwa lamadlela ngakho kuzakuba nzima ukuthi aphandele imuli yakhe lonyaka. Uthi abatholanga nhlawulo empahleni zabo ezadilizwa nguhulumende. Wengeze esithi lomganga utshabalele lonyaka abasoke benelisa ukugola amacimbi kanye lokuthola izithelo zeganga. Izakhamizi lezi zikhangelele ukukhweza udaba lwazo kudale laphezulu zisola indlela abaphathwa ngayo nguhulumende.